Hoekom konsentreer ons op dit wat minder belangrik is? - www.bybelkennis.co.za
by Coen Slabber · Published 15/06/2016 · Updated 15/05/2016
Die Fariseërs het die klem van Bybelse geregtigheid verdraai om hulle eie gedragspatroon van selfregverdiging te pas. Daarom het Jesus dikwels die Fariseërs gekonfronteer. Julle gee tiendes van kruisement, anys en koljander, maar wat volgens die wet van God die swaarste weeg, laat julle na: geregtigheid, barmhartigheid en betroubaarheid (Matteus 23:23). Jesus het gereeld erken dat die Fariseërs sekere aspekte van die wet nagekom het: hulle het hulle tiendes betaal, hulle het die Skrif gereeld gelees. Hy sê vir hulle: Juis hierdie dinge moet 'n mens doen (23:23).
Die probleem was dat hulle die klem op verkeerde dinge geplaas het. Hulle gee nougeset hulle tiendes maar gebruik dit om hulle weiering om die belangriker sake te doen, te regverdig. Ons doen dit steeds. Hoekom doen ons dit? As Christene wil ons erken word vir ons groei in heiligmaking en vir ons geregtigheid.
Wat is makliker om te doen: om barmhartigheid te bewys of om tiendes te gee? Natuurlik vereis die gee van tiendes 'n finansiële opoffering. Dit is egter makliker om my geld in die kollektebordjie te plaas as om my lewe te wy aan die najaag van geregtigheid en barmhartigheid. Ons is geneig om die goedkoopste gawes vir God te gee. Ons wil ook duidelike meetinstrumente vir ons groei in geestelike volwassenheid hê. Hoe meet ons groei in geduld of deernis? Dit is baie moeiliker om die gesindheid van ons harte te meet as hoeveel geld ek vir die kerk gee.
Ons heg veral waarde aan daardie deugde waarin ons 'n mate van sukses behaal het. Ek glo graag dat my morele sterkpunte die belangrikste punte van belang is – my morele swakpunte is nie so belangrik nie. Dit is vir ons baie maklik om die dinge wat God beklemtoon te verdraai.